b'\n_START_ARTICLE_\nLizzie McGuire\n_START_SECTION_\nHandling\n_START_PARAGRAPH_\nVi f\xc3\xb8lger den h\xc3\xb8yst ordin\xc3\xa6re ten\xc3\xa5ringen Lizzie McGuire (Hilary Duff) mens hun g\xc3\xa5r gjennom middle school med bestevennene Miranda Sanchez (Lalaine) og David "Gordo" Gordon (Adam Lamberg). N\xc3\xa5r de p\xc3\xa5 fritiden ikke er i huset til Lizzie, tilbringer de den med \xc3\xa5 ha hum\xc3\xb8rfylte samtaler over telefon. Lizzies lillebror Matt (Jake Thomas) inng\xc3\xa5r ogs\xc3\xa5 ofte som en underhistorie mens han lager p\xc3\xa5 papiret geniale, men i praksis lite gjennomtenkte planer, ofte i samarbeid med sin stumme venn Lanny. Vi f\xc3\xb8lger ogs\xc3\xa5 Lizzies og Matts foreldre Jo (Hallie Todd) og Sam (Robert Carradine)\n_START_SECTION_\nLizzie McGuire\n_START_PARAGRAPH_\nSpilt av Hilary Duff. Karakteren vi hovedsakelig f\xc3\xb8lger. En sukkers\xc3\xb8t ungdomsskoleelev som ofte g\xc3\xa5r gjennom typiske ten\xc3\xa5ringsproblemer. Hun er en outsider p\xc3\xa5 skolen, men klarer seg fint med sine to beste venner, Miranda og Gordo. Lizzie krangler ofte s\xc3\xa5 busta fyker med lillebroren Matt og har heftige diskusjoner med foreldrene, men vet alltid til slutt hvor den moralske linja g\xc3\xa5r. Hun gj\xc3\xb8r det stort sett godt p\xc3\xa5 skolen i alle fag, selv om hun skulle \xc3\xb8nske hun var bedre. Hun har et animert alter ego i hodet som ofte kommer frem for \xc3\xa5 avsl\xc3\xb8re hva hun egentlig tenker om saker og ting.\n_START_SECTION_\nMiranda Sanchez\n_START_PARAGRAPH_\nSpilt av Lalaine. Miranda er Lizzies beste venn. Hun, Lizzie og Gordo utgj\xc3\xb8r vennetrioen vi som regel er med i serien. Hun fungerer ofte som den som snakker med Lizzie om typiske jenteting. Hun kler seg ofte eksentrisk, er frilynt av type og til tider usikker p\xc3\xa5 seg selv.\n_START_SECTION_\nDavid "Gordo" Gordon\n_START_PARAGRAPH_\nSpilt av Adam Lamberg. Gordo er Lizzies andre bestevenn. Han og Lizzie har v\xc3\xa6rt venner bokstavelig talt siden f\xc3\xb8dselen. Han er en m\xc3\xb8nsterelev som tenker sv\xc3\xa6rt h\xc3\xb8yt om seg selv. Gordo prater som en foss, sl\xc3\xa5r ofte d\xc3\xa5rlige vitser og gj\xc3\xb8r enda oftere irrelevante sammenlikninger av ting, men er i bunn og grunn en sympatisk fyr som alltid er tilgjengelig for et godt r\xc3\xa5d. Han bryr seg sv\xc3\xa6rt mye om Lizzie og er tydelig forelsket i henne. Hans store dr\xc3\xb8m er \xc3\xa5 bli filmregiss\xc3\xb8r, og han er ofte \xc3\xa5 se med et kamera i hendene.\n_START_SECTION_\nMatt McGuire\n_START_PARAGRAPH_\nSpilt av Jake Thomas. Matt er lillebroren til Lizzie. Han har ofte egne underhistorier i episodene hvor han som regel havner i forskjellige grader av tr\xc3\xb8bbel. Han er i konstant konflikt med foreldrene om morsomme sm\xc3\xa5ting, og henger ofte sammen med Lanny og Melina.\n_START_SECTION_\nJo McGuire\n_START_PARAGRAPH_\nSpilt av Hallie Todd. Moren til Lizzie og Matt som har sin fulle hyre med \xc3\xa5 holde dem i sjakk. Fors\xc3\xb8ker \xc3\xa5 opprettholde et godt mor-datter-forhold til Lizzie.\n_START_SECTION_\nSam McGuire\n_START_PARAGRAPH_\nSpilt av Robert Carradine. Faren til Lizzie og Matt. Han pr\xc3\xb8ver s\xc3\xa5 godt han kan med \xc3\xa5 hjelpe Jo, men liker best \xc3\xa5 holde seg unna konflikter. Sam er iblant like barnslig som sin s\xc3\xb8nn, og liker \xc3\xa5 gj\xc3\xb8re ting sammen med ham.\n_START_SECTION_\nKate Sanders\n_START_PARAGRAPH_\nSpilt av Ashlie Brillault. Lizzies fiende p\xc3\xa5 skolen. Hun og Lizzie pleide \xc3\xa5 v\xc3\xa6re venner n\xc3\xa5r de var yngre, men s\xc3\xa5 ble Kate popul\xc3\xa6r og bortskjemt. Hun pr\xc3\xb8ver alltid \xc3\xa5 gj\xc3\xb8re Lizzies liv surt, men Lizzie kommer alltid best ut av det til slutt. P\xc3\xa5 overflaten er hun kun en dum cheerleader som er popul\xc3\xa6r blant gutta og venninnene, men innerst inne har hun et godt hjerte, selv om hun gj\xc3\xb8r s\xc3\xa5 godt hun kan for \xc3\xa5 skjule det.\n_START_SECTION_\nEthan Craft\n_START_PARAGRAPH_\nSpilt av Clayton Snyder. Skolens mest popul\xc3\xa6re gutt som lever p\xc3\xa5 godt utseende og gode sportsprestasjoner. Han er stokk dum og tar alt bokstavelig, men er ogs\xc3\xa5 en snill person som aldri mener \xc3\xa5 gj\xc3\xb8re noen noe vondt. B\xc3\xa5de Lizzie og Miranda liker ham p\xc3\xa5 grunn av utseendet, til Gordos store irritasjon.\n_START_SECTION_\nLarry Tudgeman\n_START_PARAGRAPH_\nSpilt av Kyle Downes. Skolens geek. Tudgeman er egentlig ikke spesielt godt likt av noen. H\xc3\xa5ret hans er alltid fettete og han har alltid p\xc3\xa5 seg de samme kl\xc3\xa6rne. Han snakker ogs\xc3\xa5 ufordragerlig nedlatende til mange av medelevene. Likevel pr\xc3\xb8ver Lizzie \xc3\xa5 v\xc3\xa6re snill mot ham som mulig, noe han setter pris p\xc3\xa5.\n_START_SECTION_\nLanny Onasis\n_START_PARAGRAPH_\nSpilt av Christian Copelin. Matts stumme, men sv\xc3\xa6rt lojale venn. Lanny sier aldri et ord, men hjelper alltid Matt n\xc3\xa5r han planlegger noe. De har sin egen m\xc3\xa5te \xc3\xa5 kommunisere p\xc3\xa5, og Matt skj\xc3\xb8nner alltid hva Lanny vil frem til, selv n\xc3\xa5r ingen andre gj\xc3\xb8r det.\n_START_SECTION_\nMelina Blanco\n_START_PARAGRAPH_\nSpilt av Carly Schroeder. Matts andre venn. Melina er som regel rappkjeftet og frekk, og gj\xc3\xb8r ofte sitt beste for \xc3\xa5 gj\xc3\xb8re livet surt for Matt. Imidlertid hjelper hun ham av og til n\xc3\xa5r han har tr\xc3\xb8bbel, og det blir senere klart at hun har f\xc3\xb8lelser for ham.\n_START_SECTION_\nClaire Miller\n_START_PARAGRAPH_\nSpilt av Davida Williams. Kates sv\xc3\xa6rt usymaptiske nye bestevenninne. Hun er i likhet med Kate en av skolens aller mest popul\xc3\xa6re jenter, men i motsetning til Kate har hun egentlig ingen sympatiske sider ved seg selv. Hun oppf\xc3\xb8rer seg alltid d\xc3\xa5rlig mot andre elever, s\xc3\xa6rlig Lizzie og vennene hennes.'